באירוע סאמרסלאם, בקי לינץ' ושארלוט פלייר היו מערבות בקרב משולש על אליפות הנשים של סמאקדאון, שכלל את האלופה דאז, כרמלה, ובו פלייר ניצחה וזכתה באליפות. לאחר הקרב, לינץ' תקפה את פלייר; תקיפה זו ציינה את תחילת המעבר של לינץ' לדמות של "The Man" (בעברית: האיש). באירוע גיהנום בכלוב, לינץ' ניצחה את פלייר וזכתה באליפות הנשים. היא הגנה בהצלחה על התואר בקרב החוזר נגד פלייר באירוע אבולושן, שהיה קרב מי שעומדת אחרונה. באירוע סדרת ההישרדות, לינץ' הייתה אמורה להתחרות נגד אלופת הנשים של Raw בקרב אלופה נגד אלופה. לעומת זאת, לינץ' הוסרה מהקרב עקב פציעה שספגה במהלך תיגרה בתוכנית Raw שלפני האירוע מידיה של ניה ג'קס, בזמן שתקפה את ראוזי. בתגובה, פלייר תפסה את מקומה של לינץ' בקרב המתוכנן, כשבקרב ביניהן, ראוזי ניצחה את פלייר כתוצאה מפסילה בשל תקיפות בלתי פוסקות מצד פלייר בעזרת מקל במבוק. באירוע , ראוזי ביצעה את נקמתה, כשהפריעה בזמן קרב ה-TLC המשולש, במה שעזר לאסקה לנצל את המצב ולזכות באליפות. באירוע רויאל ראמבל, לינץ' כשלה בניסיונה לזכות באליפות בחזרה בקרב שלה נגד אסקה, אך מאוחר יותר באותו הערב, היא נכנסה כמחליפה של לאנה הפצועה, כמספר ה-28 בקרב הרויאל ראמבל של הנשים, כשלבסוף היא ניצחה בו לאחר שהדיחה אחרונה את פלייר; לינץ' פצעה את הברך שלה במהלך האירוע. זכייה זו זיכתה את לינץ' בבחירה על איזו אליפות נשים תרצה להתמודד ברסלמניה 35. לילה לאחר מכן בתוכנית Raw, לינץ' התעמתה עם ראוזי ולמעשה בחרה להתמודד מולה ברסלמניה על אליפות הנשים של Raw. לילה לאחר מכן בתוכנית סמאקדאון, לינץ' סירבה לעבור בדיקה רפואית על הברך שלה לאחר שהתקוטטה עם פלייר. שבוע לאחר מכן בתוכנית Raw, סטפני מקמהן הציבה בפני לינץ' אולטימטום: לעבור את הבדיקה הרפואית על הברך שלה כדי שהצוות הרפואי יאשר לה שהיא כשירה לקרב המתוכנן ברסלמניה, או להיות מושעת עד שתסכים לעבור את הבדיקה. לינץ' סירבה לאולטימטום, ולכן הושעתה לזמן בלתי מוגבל. בתגובה, היא תקפה את סטפני, וסטרה לטריפל H לילה לאחר מכן בסמאקדאון. ב-11 בפברואר בתוכנית Raw, נחשף שלינץ' עברה בדיקה רפואית, שהכשירה אותה להתחרות ברסלמניה, וכתוצאה מכך ההשעייה שלה בוטלה. לעומת זאת, טריפל H וסטפני אמרו ללינץ' שהיא תתחרה מול ראוזי בתנאי שהיא תתנצל בפניהם. לינץ' התנצלה בפניהם בסוף הערב, אך לפתע יושב הראש של ה-WWE, וינס מקמהן, הגיע ופסק נגד טריפל H וסטפני, כשהשעה את לינץ' ל-60 יום (מה שלמעשה גרם לכך שלינץ' תחמיץ את רסלמניה) והכריז על שארלוט פלייר כמחליפה שלה בקרב נגד ראוזי ברסלמניה. שבוע לאחר מכן בתוכנית Raw, לינץ' נעצרה על ידי המשטרה לאחר שתקפה את ראוזי; בתגובה, ראוזי דרשה מסטפני יחזירו את לינץ' לתמונת האליפות, אך מנגד כשהיא לא קיבלה את מבוקשה, היא הניחה את חגורת האליפות שלה בזירה ועזבה. ב-4 במרץ בתוכנית Raw, סטפני הכריזה על כך שחגורת האליפות היא פנויה, כלומר ללא אלופה. בנוסף, היא הסירה את כל האישומים שהוגשו כלפי לינץ', וקבעה קרב בינה לבין פלייר על חגורת האליפות באירוע פאסטליין. מאוחר יותר באותו הערב, ראוזי מחתה על מהלך זה ואמרה שהיא לא ויתרה על חגורת האליפות, ודרשה מסטפני שתתן לה את האליפות באופן מיידי ושתשנה את התנייתו של הקרב באירוע פאסטליין: אם לינץ' תנצח את פלייר, היא תתווסף לקרב על אליפות הנשים של Raw ברסלמניה 35, כך שיהפוך לקרב משולש. בקרב זה שנערך באירוע פאסטליין, אלופת הנשים של Raw, רונדה ראוזי, פסלה את הקרב לאחר שתקפה את לינץ'. כתוצאה מהפסילה, לינץ' ניצחה בקרב והתווספה לקרב ברסלמניה, שעתה הפך להיות קרב משולש. ב-25 במרץ, נחשפה הידיעה שהקרב המשולש ישמש כקרב המרכזי של רסלמניה בפעם הראשונה בתולדות אירוע זה. לילה לאחר מכן בתוכנית סמאקדאון, פלייר ניצחה את אסקה בקרב יחידים וזכתה באליפות הנשים של סמאקדאון. ב-1 באפריל בתוכנית Raw, סטפני מקמהן שעקב הזכייה של פלייר באליפות הנשים של סמאקדאון, הקרב הפך להיות קרב "המנצחת זוכה בהכל", כלומר, מי שתנצח, תזכה בשתי האליפויות.
קרבות אליפות העולם.
באירוע הרויאל ראמבל, סת' רולינס ניצח בקרב הרויאל ראמבל של הגברים, דבר שהקנה לו את האפשרות לבחור על איזו אליפות עולם ירצה להתחרות ברסלמניה 35. לילה לאחר מכן בתוכנית Raw, מנהל התפעול הראשי של ה-WWE, טריפל H הגיע כדי לברך את רולינס, אך הכריח אותו לבחור מול מי יתחרה עד לסיום התוכנית. מאוחר יותר, רולינס התעמת עם האלוף האוניברסלי ברוק לסנר, שהגן בהצלחה על התואר באירוע הרויאל ראמבל נגד פין באלור. לאחר תיגרה שפרצה בין השניים, רולינס בחר להתחרות נגד לסנר על האליפות האוניברסלית ברסלמניה. ב-11 במרץ, לאחר שפול היימן הזכיר לרולינס את המפגשים הקודמים עם לסנר, רולינס הותקף על ידי שלטון בנג'מין, אחד מחבריו הוותיקים של לסנר מאוניברסיטת מינסוטה. בנג'מין תקף את רולינס בעזרת שלושה מהלכים ג'רמן סופלקס, מה שהוביל לקרב בין השניים, שבו רולינס ניצח.
ב-12 בפברואר בתוכנית סמאקדאון, חבר הניו דיי, קופי קינגסטון, היה המחליף של מוסטפא עלי הפצוע בקרב הגאונטלט המשושה אשר קבע את זהות הנכנס האחרון לקרב תא ההדחות על אליפות ה-WWE באירוע תא ההדחות. בקרב זה, קינגסטון הצמיד את אלוף ה-WWE, דניאל בריאן, במסגרת הקרב הראשון של הגאונטלט. באירוע תא ההדחות, השניים האחרונים שנשארו בקרב היו בריאן וקינגסטון, כשלבסוף בריאן הדיח את קינגסטון כדי לשמור על האליפות. יומיים לאחר מכן בתוכנית סמאקדאון, קינגסטון זיכה את עצמו בקרב יחידים על אליפות ה-WWE נגד בריאן באירוע פאסטליין, לאחר שהצמיד אותו במהלך קרב שלושה נגד שלושה אשר היה קינגסטון, AJ סטיילס וג'ף הארדי נגד בריאן, סמואה ג'ו ורנדי אורטון. שבוע לאחר מכן, היושב ראש של ה-WWE, וינס מקמהן, הגיח בזמן חתימת החוזה בין בריאן לקינגסטון ושיבח את קינגסטון על כל הישגיו ב-11 השנים שלו ב-WWE, אולם, הוא ציין שמגיע לקהל קרב שובר קופות בפאסטליין עם מתאבק שיותר מתאים לקרב זה ומגיעה לו יותר ההזדמנות להתחרות על האליפות. הוא החליף את קינגסטון בקווין אואנס, שביצע את חזרתו לארגון. באירוע פאסטליין, הניו דיי (ביג אי, קופי קינגסטון ואקסבייר וודס) התעמתו עם וינס מקמהן כדי שקופי יקבל את הקרב שהובטח לו. הם הצליחו לשכנע את וינס להוסיף את קופי לקרב על אליפות ה-WWE באירוע, שיהפוך לקרב משולש, ואמר שעליו להתכונן מהר כי הקרב הוא הקרב הבא. לעומת זאת, בסופו של דבר, קינגסטון התחרה נגד הבר (סזארו ושיימוס) בקרב האנדיקאפ 2 נגד 1, והפסיד, בעוד שבריאן הגן על התואר בהצלחה. יומיים לאחר מכן בתוכנית סמאקדאון, הניו דיי התעמתו פעם נוספת עם וינס מקמהן, וקינגסטון שאל מה הוא עוד צריך לעשות כדי לקבל קרב על אליפות ה-WWE. וינס טען שקינגסטון הוא לא חומר אידיאלי לאליפות, אך אם הוא יוכל לנצח את רנדי אורטון, סמואה ג'ו, סזארו, שיימוס ורואן בקרב גאונטלט שיתקיים בשבוע הבא, הוא יקבל קרב על אליפות ה-WWE נגד דניאל בריאן ברסלמניה 35. קינגסטון ניצח בקרב גאונטלט זה לאחר שגבר על כל המתאבקים שהוצבו בפניו, אך וינס מקמהן הודיע שנשאר לו להתחרות נגד יריב אחד אחרון כדי להשיג את הקרב שהובטח לו, יריב זה התגלה כלא אחר מאלוף ה-WWE, דניאל בריאן. בקרב ביניהם, בריאן ניצח את קינגסטון התשוש. ב-26 במרץ, הניו דיי חשפו את מחשבותיהם לעזוב את ה-WWE, אך בסופו של דבר התעמתו עם וינס מקמהן, כשהפעם האחרון הודיע שאם ביג אי ווודס ינצחו בקרב גאונטלט זוגות, קינגסטון יקבל את קרב האליפות שלו נגד בריאן ברסלמניה. ביג אי ווודס ניצחו בקרב זה, לאחר שגברו על הזוג האחרון, בריאן ורואן. כתוצאה מכך, קינגסטון קיבל את קרב האליפות שלו ברסלמניה 35 נגד דניאל בריאן.
קרבות נוספים.